પિતા અને બન્ને મોટા ભાઈની પેઢીમાં છેલ્લા પાંચ વર્ષથી કામ કરવા છતાં હિરેન પિતાજીનો પૂરો વિશ્વાસ જીતવામાં નિષ્ફળ રહ્યો હતો. પેઢીની નવી શાખાનાં ઉદઘાટન પ્રસંગે રાખેલી પાર્ટીનાં આયોજનમાં તેણે છેલ્લે સુધી દોડાદોડી કરીને કોઈ કચાશ ના રહી જાય તેની તકેદારી રાખી હતી. રાત્રે થાકીને લોથપોથ પડેલો હિરેન વિચારી રહ્યો હતો કે આમંત્રિત તમામ મહેમાનો શાનદાર પાર્ટીનાં વખાણ કરી રહ્યા હતાં ત્યારે હિરેનનો ઉલ્લેખ તો બાજુ એ રહ્યો, પિતાજી બન્ને મોટા પુત્રોની ગાથા ગાવામાંથી ઊંચા આવ્યા ન હતા.